EVP-de allikaks on võõrandatud vara kompenseerimine (55%) ja tööaastate eest arvestatud rahvakapitali obligatsioonid (45%). Et vaid viiendik EVP-dest oli seni leidnud rakenduse, laiendas Valitsus nende kasutamisvõimalusi erastamisel. Toimusid esimesed erastamised aktsiate täieliku müügi teel ning hakati müüma ka riigi omandusse jäänud juba erastatud ettevõtete vähemusaktsiaid. Samuti otsustati, et erastamisväärtpaberitega võib tasuda  kuni pool erastamishinnast. Seda võimalust lubati rakendada ka varem sõlmitud erastamislepingute järelmaksu tasumiseks. EVP-sid hakati samuti kasutama maa erastamisel, sh. erandkorras toimuval maa müügil juriidilistele isikutele.